Karina Lorentzen Dehnhardt (SF), 2023-05-24:
Så går vi fra et nyt parti til et lidt ældre parti, som har taget stilling og faktisk har gjort det i lang tid.
I SF har vi både en landsmødebeslutning om at lave et statskontrolleret salg af cannabis, og vi har sådan set også en landsmødebeslutning om at afkriminalisere stofbrugere efter den model, som har vist sig effektiv i Portugal.
Vi mener, at vi fortsat skal have en effektiv indsats mod bagmænd, men når det handler om brugerne, giver det mening med en ændret tilgang.
Hvis vi kigger i Sundhedsstyrelsens seneste rapport, som er fra 2022, over selvrapporteret forbrug, er forbruget af cannabis faktisk faldet.
I kategorien unge under 25 år – det er der, hvor udbredelsen er størst – havde 33 pct. i 2021 prøvet cannabis, og det er et pænt fald sammenlignet med 2017, hvor det var 43 pct.
Men det her faldende tal rokker ikke ved, at en meget høj andel af unge gør sig til kriminelle, når de prøver cannabis, og spørgsmålet er, om det virkelig er en god idé at give dem en plet på straffeattesten og en bøde, som komplicerer livet ved indgangen til en læreplads, et fritidsjob eller en uddannelse.
Det mener jeg ikke, og man kan vel næppe heller mene, at straf har været en effektiv barriere i forhold til at prøve cannabis.
I hvert fald kan vi konstatere, at en stor del af befolkningen gør det, og heldigvis ender de ikke alle sammen som nogle, der har et skadeligt forbrug.
Vi må så også bare være helt ærlige og sige, at markedet for salg af cannabis er et ekstremt lukrativt marked for kriminelle, og det er jo nok især banderne, der har fordel af det.
Og mens det tidligere sådan var forbeholdt voksne kriminelle, ser vi desværre i større og større grad, de rekrutterer mindreårige til at sælge.
I en periode på 3 måneder sidste år sigtede politiet 17 unge under 18 år, og det er jo, fordi de unge kommer i kontakt med et kriminelt miljø.
Banderne får til gengæld massevis af penge, som føder ind i deres kriminelle livsstil, alt imens de slås i gaderne om markedsandelene med skyderier og knivstikkerier til følge.
Det skaber utryghed i lokalsamfundet, og dem, der lider allermest, er faktisk dem, som bor i udsatte boligområder.
Min største bekymring går imidlertid på, at vi sender så mange unge såvel som ældre direkte i armene på kriminelle miljøer, når de skal købe cannabis eller stoffer for den sags skyld til festen i weekenden eller til det daglige forbrug, hvis man selvmedicinerer og har det dårligt.
Det findes jo også.
For når man kommer i kontakt med kriminelle, har de typisk et meget større udvalg af hårdere ting end lige cannabis, som man også kan risikere at få et forbrug af.
Samtidig ender nogle jo så med at sælge selv eller stifte gæld, fordi det er den måde, de kan løse udfordringen med at skaffe de her ting, på.
Tænk, hvis vi kunne nå dertil, at vi kunne sikre, at vi ikke skulle sende dem i armene på bander eller kriminelle for at få dækket deres forbrug, og det kunne vi jo, hvis vi lavede et statskontrolleret salg, hvor vi gik uden om banderne.
Ja, banderne ville kaste sig over noget andet, men en hel bunke mennesker ville blive dirigeret uden om dem.
Sidst, men ikke mindst, tror jeg stadig ikke på, at man kan straffe sig ud af afhængighed.
Der er nogle, der ender i et skadeligt forbrug og i en social deroute, hvor de falder ud af en uddannelse eller ender i hjemløshed eller bliver en del af psykiatrien.
Mange vil gå rigtig langt for at dulme deres mistrivsel, eller hvad det nu er, som er årsagen til, at de er startet på et skadeligt forbrug.
Men det er og bliver et sundhedsproblem; det er ikke et kriminalitetsproblem.
Jeg tror, vi skal have en ændret tilgang til det, men det kommer vi så til at diskutere på fredag, hvor SF også har et forslag om den portugisiske model.
Heldigvis er det ikke alle de her 33 pct. af unge, der har prøvet cannabis, som også ender i et skadeligt forbrug.
De er en del af en kultur, hvor det her bliver brugt rekreativt, og for langt, langt de flestes vedkommende er det også noget, der stopper, når de engang får familie eller de træder ind i et job eller går i gang med en uddannelse.
Nej, jeg synes, vi skal prøve noget nyt.
Lad os nu prøve med et statskontrolleret salg af cannabis – et forsøg, så vi kan afprøve, om de mange bange anelser, som hindrer os i at give det her medløb, faktisk har sin rod i virkeligheden.
Vi havde også bekymringer omkring heroinbehandling og fixerum og den slags, og det har vist sig at være ubegrundet.